กลุ่มพลังงานร่วงฉุดตลาดหุ้นยุโรปปิดลบ
ตลาดหุ้นยุโรปปิดร่วงลงเมื่อคืนนี้ (24 ก.พ.) โดยตลาดได้รับแรงกดดันจากการร่วงลงของหุ้นกลุ่มพลังงาน เนื่องจากนักลงทุนยังคงวิตกกังวลเกี่ยวกับภาวะขาลงของราคาน้ำมัน
25 ก.พ. 2559

สำนักข่าวอินโฟเควสท์ ดัชนี Stoxx Europe 600 ร่วงลง 2.3% ปิด (24 ก.พ.) ที่ 320.23 จุด, ดัชนี CAC-40 ตลาดหุ้นฝรั่งเศสปิดที่ 4,155.34 จุด ลดลง 83.08 จุด หรือ -1.96%, ดัชนี DAX ตลาดหุ้นเยอรมันปิดที่ 9,167.80 จุด ลดลง 248.97 จุด หรือ -2.64% และดัชนี FTSE 100 ตลาดหุ้นลอนดอนปิดที่ 5,867.18 จุด ลดลง 95.13 จุด หรือ -1.60%
หุ้นกลุ่มพลังงานร่วงลง โดยหุ้นโททาล ดิ่งลง 1.7% หุ้นสแตทออยล์ ร่งลง 5.2% และหุ้นรอยัล ดัทช์ เชลล์ ปรับลง 1.6%, หุ้นกลุ่มเหมืองแร่ปรับตัวลงเช่นกัน โดยหุ้นบีเอชพี บิลลิตัน ร่วงลง 8.4% หลังจากบริษัทเปิดเผยผลประกอบการที่อ่อนแอ ขณะที่หุ้นแองโกล อเมริกัน และหุ้นเกลนคอร์ ต่างก็ร่วงลงราว 10%
ตลาดหุ้นยุโรปได้รับแรงกดดันจากความวิตกกังวลเกี่ยวกับแนวโน้มเศรษฐกิจเยอรมนี หลังจากสำนักงานสถิติแห่งชาติเยอรมนีเปิดเผยว่า ผลิตภัณฑ์มวลรวมภายในประเทศ (GDP) ในไตรมาส 4 ของปีที่แล้ว ขยายตัวเพียง 0.3% ซึ่งไม่เปลี่ยนแปลงจากการประมาณการเบื้องต้น
นักวิเคราะห์คาดการณ์ว่า ธนาคารกลางยุโรป (ECB) จะดำเนินการมากขึ้นเพื่อกระตุ้นเศรษฐกิจในการประชุมนโยบายการเงินของ ECB ในวันที่ 10 มี.ค. หลังการเปิดเผยตัวเลขความเชื่อมั่นภาคธุรกิจของเยอรมนีที่ลดลงมากเกินคาด
สถาบัน Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ผู้บริหารภาคธุรกิจของเยอรมนีมีความเชื่อมั่นลดลงในเดือนก.พ.เป็นเดือนที่ 3 ติดต่อกัน ทั้งนี้ Ifo เปิดเผยว่า ดัชนีความเชื่อมั่นภาคธุรกิจปรับตัวลงสู่ระดับ 105.7 ในเดือนก.พ. ซึ่งเป็นระดับต่ำสุดนับตั้งแต่เดือนธ.ค.2014 หลังแตะ 107.3 ในเดือนม.ค.